Aquest nou d’Octubre celebrarem alguna cosa més que la festa de la Comunitat. Si més no, una nova forma de viure el país. El canvi de govern a la Generalitat i als ajuntament més importants de la Comunitat, Benicarló inclòs, propicia un nou sentit a la Diada, molt més reivindicativa i arrelada a la llengua i a la cultura popular. Els presidents de la Generalitat Valenciana després de Joan Lerma, havien de fer un esforç sobrehumà per expressar-se amb la llengua del poble. Les poques paraules que podien articular en valencià al discurs institucional, quedaven com la quota deguda als “fills i nets del tio Canya”, o la “nota costumbrista” que es permet un dia a l’any. L’actual president, Ximo Puig, i tot el seu govern eixit del pacte entre PSPV i Compromís, mostren orgullosos les seues arrels valencianes i en fan un ús normal i quotidià de l’idioma que van aprendre a casa, sense complexes ni reticències. I al mateix temps, mostren la ferma voluntat d’exigir del govern central tot allò que els valencians pensem que, per justícia, ens pertoca. L’acord per majoria absoluta dels diputats valencians d’exigir al govern central un finançament just per al nostre país és la millor notícia davant aquest Nou d’Octubre. No sabem el cas que en faran a Madrid, però el gest te un gran significat, venint d’on venim. Paral·lelament, ens arriba la notícia que el benicarlando Héctor Sangüesa, formant art d’un equip de joves investigadors, ha rebut un prestigiós premi internacional pel desenvolupament de tecnologia de primer nivell en “hardware” i aplicacions informàtiques. Aquestes són la mena de notícies que voldriem donar habitualment: normalitat institucional, reconeixement de la cultura que ens fa singulars, i excel·lència dels nostres joves que són, sense dubte, la garantía de futur. Bona Diada a totes i tots.